Innspill til lokale valgprogram i SV 2023-2027

**GOD HELSE OG HELSETJENESTE FOR ALLE**

Rettferdig fordeling og sosial utjevning er det viktigste tiltaket vi kan gjøre for god helse. Dette gjelder gjennom hele livsløpet, fra barndom til alderdom. SV vil samarbeide tett med pasientorganisasjoner og bruker- og aksjonsgrupper for å sikre innbyggernes rett til medbestemmelse.

SV vil arbeide for at alle har full tilgang på nødvendig helsehjelp. Alle skal bli møtt med omsorg og profesjonalitet. SV mener at kvaliteten på hele kjeden er et offentlig ansvar. Alle ledd av helsetjenesten må være kunnskapsbasert, og ikke styrt av privatøkonomiske interesser.

# Omsorg

Det skal være godt å være gammel og omsorgstrengende i vår kommune. De som trenger kommunale tjenester har mye kunnskap om hva de trenger og vil ha, derfor vil SV gi mer makt til de som bruker tjenestene. Vi vil ha en tillitsreform som betyr at de som trenger tjenesten, og de som jobber med dem, skal styre tjenesten mer.

Eldreomsorg

Alle eldre i vår kommune skal ha en verdig alderdom. Det er godt å kunne bo hjemme. Om det skal være mulig må vi prioritere hjelpetiltak, varierte boformer for eldre og ha gode aktiviteter.

SV vil:

* Gi eldre og andre som trenger praktisk bistand valgfrihet til selv å bestemme hva de vil bruke tiden til. De skal ha mulighet til “å spare opp” ekstratimer
* Sikre alternative boformer for å motvirke ensomhet og opprettholde funksjon, som demenslandsby, generasjonsboliger, eldrekollektiv, eller omsorgsboliger med styrket praktisk bistand.
* Gi mulighet til å bo hjemme så lenge personen vil, ved et godt utbygd tilbud av hjemmetjenester og god praktisk bistand i hjemmet.
* Bruke velferdsteknologi for å gi bedre og raskere hjelp som kan øke lysten og muligheten til å bo hjemme lengre, og sikre tilstrekkelig opplæring hos brukere.
* Sikre et godt aktivitetstilbud, som treningsgrupper, samarbeid med frivillige organisasjoner og frivillighetssentral.
* fremme digital kompetanse blant eldre for å sikre lik tilgang til offentlige tjenester.

Sykehjem

Det skal være godt å være gammel i vår kommune. De som trenger mye hjelp for å leve et godt liv må ha rett til en plass på sykehjem og et godt tilbud der.

SV vil:

* Sørge for gode aktivitetstiltak på alle sykehjemmene hver dag
* Følge opp samboergarantien og sikre at de som elsker hverandre og trenger plass på sykehjem skal ha rett til å bo sammen.
* Sikre at ingen barn og voksne under 50 år skal bli bosatt på sykehjem mot sin vilje
* Sikre at beboere på sykehjem skal ha et næringsrikt og variert kosthold
* Ivareta beboere med innvandrerbakgrunn for at de kan få en likeverd behandling ved hjelp av tolk for å unngå utenforskap

Helsepersonell

Vår helsetjeneste er laget av de ansatte. SV vil legge til rette for at man kan ha en lang karriere som helsepersonell i kommunen. Faglig utvikling og et godt lønnsnivå gir en god helsetjeneste.

SV vil:

* sikre en tillitsreform som reduserer byråkratiet ved å gi mer makt til de som bruker tjenestene og de ansatte som jobber tett med innbyggerne
* Øke grunnbemanningen og tilby hele, faste stillinger, for å sikre kvalitet og kontinuitet i tjenesten.
* Styrke den tverrfaglige bemanningen i hjemmetjenestene for å håndtere de komplekse oppgavene som er overført kommunen.
* Tilby alternative skiftordninger i samarbeid med de ansatte og tillitsvalgte.
* Opprette kommunal vikarpool fremfor innleie og bruk av bemanningsbyråer
* Øke praksisplasser og honorere veiledning. God og motiverende veiledning løfter rekrutteringen.

# Folkehelse

God folkehelse gjør at folk blir mindre syke og sikrer at flere kan være på jobb eller på skolen.

Idrett og fysisk aktivitet

Fysisk aktivitet gir et bedre og sunnere liv. Har man mulighet til å bruke kroppen i naturen holder man seg frisk.

SV vil:

* Sikre at alle har tilgang til et aktivt friluftsliv, gjennom å hegne om allemannsretten som sikrer fri adgang til utmark og retten til fri ferdsel på naturens premisser.
* Muliggjøre deltakelse på fritidsaktiviteter for alle, for eksempel gjennom varierte tilbud og lav egenbetaling på kommunens idrettstilbud.
* Samarbeide med frivilligheten for å vedlikeholde turstier og felles fritidsarenaer.

Skoletilbud
Barn og unge bruker store deler av hverdagen sin på skolen. Skolen skal være et godt og trygt sted å være, i tillegg til å være en arena for læring, sosialisering og aktivitet.

SV vil:

* Innføre skolemåltid eller skolefrukt. Målet på sikt er at alle barn fra 1. til 10. klasse skal få et sunt måltid på skolen.
* Sørge for at alle kan få gratis bind og tamponger på skolen.
* Øke kapasiteten i skolehelsetjenesten og på helsestasjonen til tverrfaglig, forebyggende arbeid.
* Innføre mer fysisk aktivitet i skolen.
* Styrke og forbedre seksualundervisningen i skolen.

**Helse**

Innbyggerne i kommunen skal oppleve at deres helseutfordringer blitt tatt på alvor og at det finnes offentlige tilbud for å hjelpe, støtte og trygge dem. SV mener at det skal finnes gode lavterskeltilbud med korte ventetider, og det skal finnes tverrfaglige team til komplekse utfordringer. En fungerende fastlegeordning, i samarbeid med andre kommunale tilbud, er avgjørende for en helhetlig helsetjeneste.

Helsetilbud

SV vil:

* At kommunen skal samarbeide med fastlegene for å finne lokale løsninger på fastlegekrisen, enten det er fastlønnede legestillinger, tilskudd til nye kontorer, økt lokalt basistilskudd eller mulighet for å redusere pasientlistene og legevaktbelastningen.
* Ha tverrfaglige team som ser hjelpebehovet som en helhet. Dette skal gi bedre helseoppfølging og hensiktsmessig oppgavedeling.
* Styrke svangerskapsomsorgen i kommunene. Tilby lavterskel tilbud for gravide og nybakte mødre for å forebygge fødselsdepresjon
* Styrke kapasiteten og gi et utvidet åpningstilbud på helsestasjonen.
* Sikre full tilgang til grunnleggende helsetjenester for papirløse og andre som oppholder seg irregulært i Norge
* Tilby oppsøkende team til dem med omfattende og langvarige oppfølgingsbehov.

Rehabilitering

Alle må få god hjelp etter en skade eller for en funksjonsutfordring de har. God rehabilitering og habilitering vil gi flere et bedre liv.

SV vil

* Styrke rehabiliterings- og habiliteringstilbudet i kommunen. Slik kan de som er sykemeldt komme raskere tilbake.
* Styrke tilbudet av fysioterapeuter, ergoterapeuter og logopeder med kommunale avtaler for kortere ventetider og bedre kvalitet.

Likestilling og likeverd

Alle må ha muligheten til å leve et godt liv uansett utfordringer de har.

SV vil:

* Jobbe for at Stortinget overfører brukerstyrt personlig assistanse (BPA) fra en skjønnsbasert tjeneste under helselovgivningen til et rettighetsbasert hjelpemiddel under folketrygden
* Sørge for koordinerte tjenester for familier med funksjonshemmede eller alvorlig syke barn, slik at mennesker med komplekse sykdommer får den hjelpen og oppfølgingen de har krav på.
* Gi kunnskap om vold og diskriminering av eldre. Ha lav terskel for å varsle og styrke oppfølgingen av dette.
* sikre at kommunen er tilrettelagt for alle. Det betyr at kommunen skal være universelt utformet og følge CRPD.

Tannhelse

SV vil ha en tannhelsereform. Vi jobber for det på Stortinget og på Fylkestinget. Vi vil bruke alle mulighetene i kommunen for at flere får tannhelsehjelpen de trenger.

SV vil:

 Etablere og styrke samarbeidet mellom kommunen og fylket om tannhelsetjenesten.

* Informere bedre om, og styrke tilbudet om gratis tannhelse til innbyggere som mottar tjenester i hjemmet eller på institusjon.
* Jobbe for å tilby gratis kontroll til uføretrygdede og minstepensjonister.

# Psykisk helse og rus

SVs mål er at alle skal ha et godt liv. Da bør alle få god hjelp om de får psykiske helse- eller rusutfordringer. Psykiske helseutfordringer  har store omkostninger for den det gjelder, for pårørende og for samfunnet. Etterspørsel og behov for psykiske helsetjenester og rushjelp har økt de siste årene. Det er et stort behov for opptrapping av psykisk helse- og rustilbud i kommunene.

Psykisk helse

Vi har en psykisk helsekrise. Vi må sikre tilstrekkelig helsepersonell med riktig kompetanse for at alle som trenger hjelp får det så fort som mulig.

SV vil:

* Ha et lavterskel tiltak som Oslohjelpa eller Stangehjelpa for at folk får rask psykisk helsehjelp
* Jobbe for flere KAD-plasser (kommunale akutte døgnplasser) for psykisk helse og rus
* Styrke oppfølgings- og boligtilbud til mennesker med alvorlige og sammensatte psykiske helse- og rusutfordringer
* Styrke ambulerende oppsøkende tjenester til mennesker med alvorlige og sammensatte psykiske helse- og rusutfordringer som for eksempel ACT (Assertive Community Treatment) og FACT team (Flexible Assertive Community Treatment)
* Ha et godt samarbeid mellom den kommunale psykiske helse- og rustjenesten og spesialisthelsetjenesten, og jobbe for sømløse overganger.
* Jobbe for å etablere et akuttpsykiatrisk helsetilbud.
* Øke grunnbemanningen i den psykiske helsetjenesten med et særskilt fokus på forebyggende lavterskeltilbud og tjenester til mennesker med alvorlige og sammensatte psykisk helse- og rusutfordringer.

Ruspolitikk

SV vil ha en rusreform fra straff til hjelp. Fram til vi får en rusreform vil SV jobbe for bedre helsetilbud for de som har rusutfordringer.

SV vil:

* Sikre at personer med rusutfordringer har tilgang til krisesenteret.
* At skjenkekontrollen styrkes, og det kommer raske reaksjoner ved brudd på skjenkebestemmelsene.
* styrke ettervernet i kommunen
* At kommunen skal ha alternative reaksjonsformer og lett tilgang til helsehjelp og rådgivning ved pågripelse for bruk eller besittelse av narkotika til eget bruk.
* Øke grunnbemanningen for rustjenester.

Samarbeid og arbeidsrettede tiltak

Arbeid er viktig for alle, men mange faller utenfor arbeidslivet i vanskelige perioder av livet og trenger hjelp til å få en jobb.

SV vil:

* Ha et kompetanseløft innen psykisk helsearbeid i ulike tjenester som barnehager, skoler, NAV og på arbeidsplasser.
* Sørge for at arbeidsrettede tjenester kan pågå parallelt med behandling for rus og psykisk helse.
* Styrke arbeidsrettede tiltak som IPS (Individuell jobbstøtte) og Fontenehus
* At kommunen skal ta et særskilt ansvar for å ansette personer med utfordringer innen psykisk helse og rus.

Barn og unge

Barn og ungdom har hele livet foran seg. Da er det enda viktigere med tidlig innsats for at de kan leve et friskt og fullt liv uten store psykisk helse- og rusutfordringer.

SV vil:

* Innføre tiltak for å forebygge, oppdage og hjelpe barn som opplever omsorgssvikt, vold og seksuelle overgrep
* Ha et bedre samarbeidet mellom BUP, kommunale helsetjenester og barnevern.
* Styrke fritidsklubbene for å sikre at barn og unge har et trygt sted å komme til.
* Styrke PP-tjenesten på skolene og deres samarbeid med den kommunale helsetjenesten.